BTSเก็บตั๋วเพิ่ม15%รุกมาเก๊า-เวียดนาม
บีทีเอสมั่นใจรายได้ค่าโดยสารโตเข้าเป้า 15% โฆษณาพุ่ง 40% รองานช้าง อาสาเดินรถให้มาเก๊า เวียดนาม
18 ส.ค. 2554

บีทีเอสมั่นใจรายได้ค่าโดยสารโตเข้าเป้า 15% โฆษณาพุ่ง 40% รองานช้าง อาสาเดินรถให้มาเก๊า เวียดนาม 
นายสุรพงษ์ เลาหะอัญญา กรรมการและผู้อำนวยการใหญ่สายปฏิบัติการ บริษัท บีทีเอส กรุ๊ป โฮลดิ้งส์ (BTS) เปิดเผยถึงผลประกอบการเดินรถไฟฟ้าในงวดปี 2554 (เม.ย. 2554-มี.ค. 2555) คาดรายได้หลักจากตั๋วโดยสารจะเพิ่มขึ้น 15% จากปีก่อนที่มีรายได้ 3,500 ล้านบาท และธุรกิจสื่อโฆษณาคาดว่าจะเติบโต 40% จากปีก่อนมีรายได้ 1,400 ล้านบาท ส่วนธุรกิจอสังหาริมทรัพย์โครงการ Abstract ปีนี้ยังไม่รับรู้รายได้จากมาตรฐานบัญชีใหม่ที่จะต้องรอโอนกรรมสิทธิ์ในปี 2555 ก่อน
ขณะนี้บริษัทสนใจร่วมบริหารเดินรถไฟฟ้าในมาเก๊า คาดว่าจะได้ข้อสรุปภายในปีนี้ โดยไม่มีความเสี่ยงเรื่องการลงทุน และต้องใช้เวลาทำระบบเสร็จ 3 ปี ขณะเดียวกันทางเวียดนามก็จะเปิดให้ลงทุนและเดินรถไฟฟ้า ซึ่งบริษัทต้องติดตามข้อมูลต่อไป 
สำหรับงานในประเทศ บริษัทยังคงสนใจเข้าร่วมการประมูลเดินรถไฟฟ้าสายสีน้ำเงิน ช่วงหัวลำโพงบางแค บางซื่อท่าพระ เนื่องจากเส้นทางนี้จะมีจุดตัดกับรถไฟฟ้าบีทีเอสที่บางหว้า และกำลังเจรจารับจ้างเดินรถไฟฟ้าบีทีเอสสายสีลม ช่วงวงเวียนใหญ่บางหว้า (4 สถานี) กับกรุงเทพมหานคร โดยคาดว่าจะได้ข้อสรุปในปลายปี 2554
“ปีนี้คาดว่าจำนวนผู้โดยสารจะสูงขึ้น 15% จากปีก่อนที่มีจำนวนผู้โดยสาร 145.2 ล้านคน หรือเฉลี่ยต่อวันประมาณ 4 แสนคน/วัน” นายสุรพงษ์ กล่าว
BTS มียอดผู้โดยสารขึ้นไปสูงสุดเป็นประวัติการณ์ 572,941 คน/วัน เมื่อวันที่ 1 เม.ย.ที่ผ่านมา และยอดผู้โดยสารในเดือน เม.ย.พ.ค. ดีกว่าที่บริษัทคาดการณ์ไว้ และดีกว่าปีก่อนที่ได้รับผลกระทบจากเหตุการณ์ความไม่สงบ